रवि के इस प्रत्याख्यान में पत्नी मीरा के साथ बिताया अनुरागमय लंबा समय, मन्नो के साथ दो-चार मुलाकातों के समक्ष बौना नजर आता है तो इसलिये नहीं कि यह अपने तिरस्कार, निर्वासन में किसी अन्य से बावस्तगी के सहज मानव स्वभाव के कारण है। बल्कि इसलिए कि जीवन में एक बार किसी स्थगित रही आतुर पुकार को अनसुने कर जाने की आत्मपीड़ा के सिरे से दुनियावी स्थूल जीवनचर्या की निर्मम जाँच-पड़ताल कर, वहीं उस अधूरेपन की अपनी कायर स्थिति में अपने सच्चे प्रेम की तपिश अनुभव कर लेना है। मन्नो से रवि को उस वक्त जो मिल सका, उससे कहीं ज्यादा वह अब दे पा रही है। यह खामोश, उदास लेकिन चाहना की निरुपायता में जीती रही मन्नो से मिलती प्रेम की वह शक्ति है जहाँ अपना निर्मम पुनरवलोकन ही रवि को सच्चे प्रेम का अनुभव करा पाता है। रवि के लौटने पर मन्नो की सिसकियों में जो बह रहा था, वर्षों बाद रवि उसे पा रहा है। इसीलिये अब रवि को मन्नो की स्मृतियों का ही संबल हैं और बादलों के घेरों में मन्नो का चेहरा ही नजर आता है।